Tiziana Cantone ble utsatt for hevnporno og netthets - tok sitt eget liv
Mer enn en million mennesker har sett videoen etter at den ble publisert våren 2015. Siden har hun måttet tåle hets og vitser om seg selv med fullt navn, blant annet påstander om at hun egentlig ville bli pornostjerne. Nå etterforskes fire menn for ærekrenkelse i forbindelse med selvmordet. Les også: Sophie Elise ble misbrukt på nett: – Det verste jeg har opplevdEtter at videoen gikk viralt, sluttet Tiziana, som opprinnelig er fra Napoli, i jobben sin. Hun flyttet til Toscana, og var i ferd med å bytte navn. Men videoen og hetsen sluttet aldri å forfølge henne. Hennes egne ord i videoen, «Du filmer? Så bra», har blitt en utbredt vits på internett, og er trykket på blant annet T-skjorter og smarttelefon-covere. Senere samme år som videoen ble publisert, lyktes den 31 år gamle kvinnen fra Napoli å få fjernet den fra søkemotorene. Men den fortsatte likevel å dukke opp flere steder på nett. Denne måneden vant hun en rettssak om «retten til å bli glemt», som tvang Facebook og andre nettsteder til å fjerne videoen og hetsende innlegg mot henne, ifølge The Independent. Men hun opplevde likevel rettssaken som et nytt nederlag, fordi hun samtidig ble dømt til å betale 20 000 euro (ca. 180 000 kroner) i saksomkostninger. En siste fornærmelse, kalte lokale medier idømmelsen.Under rettssaken fortalte Cantones mor, Maria Teresa, at datteren var ute av stand til å distansere seg selv fra videoens konsekvenser og tilsynelatende evige liv på nett. – I det siste har hun vært veldig ulykkelig. Hun led veldig under alt hun så og hørte om seg selv, og særlig fra rettsaken, der hun mener at hun ikke hadde blitt behandlet rettferdig, sa moren til La Republica. Hun begikk selvmord tirsdag, mens hun var på besøk hjemme hos moren. Det har vært sterke reaksjoner og debatter i Italia etter dødsfallet, og statsminister Matteo Renzi har karakterisert det som en kulturell kamp. – Vold mot kvinner er ikke et uutslettelig fenomen, sier han, ifølge BBC. Cantones begravelse ble sendt live på italiensk TV, og kvinnen som bare ville bli glemt, minnes nå over hele Italia. – Vi håper rettssystemet viser handlekraft nå, og sørger for at hennes død ikke var forgjeves, sier Tiziana Cantones familie til italienske medier.
Italienske Tiziana Cantone har blitt plaget i et år etter at en privat sex-video havnet på avveie. Tirsdag tok hun sitt eget liv.